**Forslag til:**

**Inatsisartutlov om pædagogisk udviklende dagtilbud til børn i førskolealderen**

**Kapitel 1***Overordnede bestemmelser*

*Formål*

 **§ 1.** Denne Inatsisartutlov har til formål at opfylde følgende målsætninger:1) Det pædagogiske arbejde skal ske med henblik på at sikre barnets bedste ved at fremme dennes trivsel, læring og udvikling af sociale og almene færdigheder
2)  give barnet muligheder for oplevelser og aktiviteter, der bidrager til at stimulere barnets fantasi, kreativitet, udvikling og respekt for naturen.
3) fremme barnets forståelse for respekt for dets medmennesker, udvikle forståelse for egen kulturel identitet, men også for den kultur, som adskiller sig fra barnets egen.
4)  forberede barnet til et ansvarligt liv i et frit samfund i en ånd af forståelse, fred, tolerance, ligestilling på tværs af køn, etnicitet, nationalitet og religiøse overbevisning og forebygge negativ social arv og eksklusion.
5)  sørge for, at der skabes sammenhæng og kontinuitet, således at barnet forberedes bedst muligt ved overgangene mellem tilbuddene, og dermed fremme dennes alderssvarende udvikling.

*Anvendelsesområde*

 **§ 2.** Alt pædagogisk arbejde med børn i førskolealderen efter denne inatsisartutlov skal med barnet i centrum ske i samarbejde med barnets forældremyndighedsindehavere, faktiske forsørgere og barnets netværk.

 **§ 3.**Det påhviler kommunalbestyrelsen at sikre dagtilbud til alle børn i førskolealderen.
 *Stk. 2.*  Pædagogisk udviklende dagtilbud til børn omfatter dagpleje, dagplejecentre, daginstitutioner og aktivitetstilbud, hvor der udføres pædagogisk målrettet arbejde med børn. Det er uden betydning, om tilbuddet er et heldags- eller deltidstilbud.
 *Stk. 3*.  Ved børn i førskolealderen forstås børn i alderen 0-6 år eller indtil undervisningspligten indtræder i henhold til lovgivning om folkeskolen.
 *Stk. 4*.  Børn i førskolealderen med behov for en særlig indsats grundet sociale vanskeligheder, varig fysisk, psykisk, intellektuel eller sensorisk funktionsnedsættelse, som i samspil med forskellige barrierer kan hindre dem i fuldt og effektivt at deltage i samfundslivet på lige fod med andre børn, omfattes af nærværende inatsisartutlov.

*Samarbejde om det enkelte barn*

 **§ 4.**Kommunalbestyrelsen skal sikre et koordineret samarbejde mellem de netværk, der er omkring det enkelte barn. Efter behov skal kommunalbestyrelsen oprette et samarbejdsteam bestående af personer på tværs af enkelte forvaltninger, som er direkte involveret i arbejdet med det enkelte barn.
 *Stk. 2.*Samarbejdsteamene skal i forbindelse med det tværfaglige samarbejde efter stk. 1, afholde netværksmøder, herunder med inddragelse af barnets forældremyndighedsindehavere eller faktiske forsørgere, med henblik på en tidlig indsats over for det enkelte barn.
 *Stk. 3.*Naalakkersuisut kan fastsætte regler om samarbejdsteams.

**Kapitel 2***Pladshenvisning*

 **§ 5.**Kommunalbestyrelsen foretager pladshenvisning til børn på ventelisten ud fra de kriterier, som er kommunalt fastsat til kommunale daginstitutioner og kommunale dagpleje.

 **§ 6.**Kommunalbestyrelsen henviser 0-2-årige børn til vuggestuer og kommunal dagpleje og 3-6-årige børn til børnehaver og kommunal dagpleje.
 *Stk. 2.*  Ud fra en vurdering om barnets bedste, kan kommunalbestyrelsen henvise 2-årige børn til børnehave.

*Venteliste*

 **§ 7.**  Hvis der ikke er plads til alle ansøgere, skal kommunalbestyrelsen oprette en venteliste.

 **§ 8.**Kommunalbestyrelsen skal fastsætte kriterier for prioriteringen for ventelisten.
 *Stk. 2.* Børn jf. § 3, stk. 4 skal gives første prioritet.

 **§ 9.** Kriterier for ventelisten skal fremgå af kommunalbestyrelsens politik for børn og unge.
 *Stk. 2.* Naalakkersuisut kan fastsætte nærmere regler om kriterier for prioriteringen.

**Kapitel 3***Daginstitutioner*

 **§ 10.**Daginstitutioner er institutioner, hvor pædagogisk uddannet personale udfører pædagogisk målrettet arbejde med en børnegruppe, og hvor de fysiske rammer er tilpasset børnenes og personalets behov og er godkendt af de relevante myndigheder.
 *Stk. 2*.  Daginstitutioner kan være kommunale eller oprettet som selvejende institutioner med 6 eller flere børn, som kommunalbestyrelsen kan indgå driftsoverenskomst med.

 **§ 11.**Daginstitutioner oprettes som vuggestuer for 0-2-årige, børnehaver for 3-6-årige eller aldersopdelte institutioner for 0-6-årige.
 *Stk. 2.*  Daginstitutioner opdeles i børnegrupper, hvor der i hver børnehavegruppe maksimalt kan være 20 børn og i hver vuggestuegruppe maksimalt 12 børn.
 *Stk. 3.* Ud fra en konkret vurdering kan kommunalbestyrelsen i samarbejde med daginstitutionen dispensere fra disse normeringer, jf. stk. 2.

*Fysiske krav til daginstitutioner*

 **§ 12.**Kommunalbestyrelsen godkender daginstitutionen første gang ved ibrugtagningen af daginstitutionen. Kommunalbestyrelsen godkender efterfølgende ændringer af daginstitutionen i forhold til ændringer af de fysiske rammer og i relation til ændringer af antallet af normerede pladser.
 *Stk. 2*.  Kommunalbestyrelsen skal påse, at daginstitutionen til enhver tid er indrettet efter gældende lovgivning.
 *Stk. 3.*Naalakkersuisut kan fastsætte regler om etablering og indretning af daginstitutioner

*Godkendelsesbevis for daginstitutioner*

 **§ 13.**Enhver daginstitution skal have et af kommunalbestyrelsen udstedt godkendelsesbevis, som daginstitutionens leder skal placere synligt i daginstitutionen.
 *Stk. 2.*Godkendelsesbeviset skal indeholde oplysninger om:
1)  Daginstitutionens navn, adresse og beliggenhed.
2)  Daginstitutionens målsætning og børnesyn.
3)  Daginstitutionens leder.
4)  Relevant kommunalt udvalg eller den selvejende daginstitutions bestyrelse.
5)  Antal institutionspladser.
6)  Antal ansatte.
7)  Åbningstid.
8)  Godkendelse af relevante myndigheder, herunder brandmyndighed, byggemyndighed og kommunalbestyrelsen samt dato herfor.
9)  Oplysning om, hvor daginstitutionens pædagogiske årsplan forefindes og det relevante lovgrundlag.

 *Barnets udvikling og trivsel*

 **§ 14.**Daginstitutionen skal forestå en løbende evaluering og dokumentation af det enkelte barns udvikling ud fra en helhedsvurdering og gennemføre en udviklingsbeskrivelse mindst 2 gange årligt.
 *Stk. 2*.  Udviklingsbeskrivelser skal følges op i samarbejde med de faktiske forsørgere og relevante faglige personer.
 *Stk. 3*.  Daginstitutionen er forpligtet til at afholde samtaler med de faktiske forsørgere mindst 2 gange årligt med det formål at samarbejde om barnets videre udvikling.

 **§ 15.**Ved et barns overgang fra en institution til en anden skal personalet ved den afgivende daginstitution samarbejde og videregive relevante oplysninger om barnet til den modtagende institution til brug for varetagelse af barnets behov.
 *Stk. 2.*Naalakkersuisut kan fastsætte regler om videregivelse af relevante oplysninger i henhold til stk. 1.

*Daginstitutionens leder*

 **§ 16.**Kommunalbestyrelsen ansætter en leder af en kommunal daginstitution.
 *Stk. 2.* Kommunalbestyrelsen nedsætter et indstillingsudvalg med repræsentanter fra den pågældende daginstitution, forældrebestyrelse og forvaltningen.

 **§ 17.** Daginstitutionens leder har det pædagogiske og administrative ansvar for, at daginstitutionen drives forsvarligt og i overensstemmelse med gældende regler. Daginstitutionens leder har ansvaret for de personalemæssige forhold
 *Stk. 2.*  Daginstitutionens leder har ansvaret for, at der udarbejdes en pædagogisk årsplan og budget for daginstitutionen.
 *Stk. 3.*  For kommunale daginstitutioner og de selvejende daginstitutioner, som kommunalbestyrelsen har indgået driftsoverenskomst med, udarbejder budget i overensstemmelse med de af kommunalbestyrelsen fastsatte direktiver. For øvrige selvejende daginstitutioner udarbejdes budgettet efter retningslinjer givet af bestyrelsen.

 **§ 18.**Daginstitutionens leder har ansvar for oprettelse og ajourføring af en fysisk eller digitaliseret børnemappe, og for at der føres en stambog over de indskrevne børns navne og cpr. nr., forældremyndighedsindehavernes og de faktiske forsørgeres navne, samt ved udskrivning årsagen hertil. Der skal føres en fremmødeprotokol.
 *Stk. 2.*  De kommunale daginstitutioner og selvejende daginstitutioner, som kommunalbestyrelsen har indgået driftsoverenskomst med, fremsender fremmødeprotokollen sammen med den pædagogiske årsplan til kommunalbestyrelsen inden for en af kommunalbestyrelsen fastsat frist.

 **§ 19.**Den ansættende myndighed kan friholde daginstitutionens leder fra varetagelse af administrative opgaver, jf. §§ 17 og 18, hvis daginstitutionens struktur og tilrettelæggelsen af daginstitutionens opgavefordeling taler derfor, og den ansættende myndighed kan godtgøre, at pædagogiske, administrative og ledelsesmæssige opgaver løses på tilfredsstillende vis. Den ansættende myndighed kan dog ikke friholde daginstitutionens leder fra varetagelse af administrative opgaver i tilfælde af, at den ansættende myndighed har dispenseret fra kravet om pædagogisk uddannelse, jf. § 20, stk. 1.
 *Stk. 2.* Daginstitutionens leder indgår i personalenormeringen, når denne er friholdes fra varetagelsen af administrative opgaver.

 **§ 20.**Daginstitutionens leder skal være pædagoguddannet. Den ansættende myndighed kan dog, hvis stillingen ikke kan besættes af en uddannet pædagog, dispensere fra kravet om pædagogisk uddannelse, hvis en ansøger til stillingen anses for kvalificeret til stillingen på grundlag af anden relevant uddannelsesmæssig baggrund eller mangeårig relevant erhvervserfaring.
 *Stk. 2.*Daginstitutionens leder er uden for stuenormeringen.
 *Stk. 3*.  I kommunale daginstitutioner ansættes daginstitutionens leder af kommunalbestyrelsen efter indstilling, jf. § 16, stk. 2.

 *Personalenormering i kommunale* *daginstitutioner*

 **§ 21.**Hver børnegruppe skal have en personalenormering på minimum 1 pædagog, 1 pædagogisk uddannet og 1 medhjælper. Praktikanter og støttepersoner medregnes ikke i normeringen.
 *Stk. 2*.  Kommunalbestyrelsen kan i samarbejde med daginstitutionen dispensere fra denne personalenormering efter en konkret vurdering.
 *Stk. 3.* I daginstitutionens åbningstid skal der altid være mindst 2 ansatte per børnegruppe, og altid mindst 1 pædagog i daginstitutionen.
 *Stk. 4*.  Daginstitutionen skal have køkken- og rengøringspersonale ud over personalenormeringen.
 *Stk. 5*.  Kommunalbestyrelsen fastsætter den enkelte daginstitutions personalenormering og udarbejder retningslinjer for ansættelsen af personalet ud over lederen.

 *Forældrebestyrelser*

 **§ 22.**Kommunalbestyrelsen skal nedsætte en forældrebestyrelse i en daginstitution for at fremme samarbejdet mellem det pædagogiske personale, barnets forældre og dets faktiske forsørgere.
 *Stk. 2.* Ved hver kommunal daginstitution skal daginstitutionens leder mindst 3 gange årligt indkalde forældrebestyrelsen.
 *Stk. 3*.  Forældrebestyrelsen har til opgave at
1)  foreslå og arrangere aktiviteter eller tiltag i daginstitutionen
2)  deltage i udarbejdelsen af pædagogiske årsplaner,
3)  følge op på pædagogiske årsplaner,
4)  komme med forslag til indretning og ændring af fysiske rammer.
 *Stk. 4*.  Forældrebestyrelsen skal udarbejde et referat af hvert møde, som efter mødet indgives til kommunalbestyrelsen eller den selvejende institutions bestyrelse.

*Selvejende daginstitutioners styrelse*

 **§ 23.**Der skal nedsættes en bestyrelse som øverst styrende organ for selvejende daginstitutioner.
 *Stk. 2.*  I selvejende daginstitutioner ansættes daginstitutionens leder af daginstitutionens bestyrelse. Bestyrelsen fastsætter retningslinjer for ansættelsen af det øvrige personale.

**Kapitel 4***Dagpleje*

 **§ 24.**Ved dagpleje forstås et pædagogisk stimulerende pasningstilbud i en del af døgnet, der enten foregår i et privat hjem, hvor barnet ikke bor, eller i et offentligt samlingssted.
 *Stk. 2.*  Ved kommunal dagpleje forstås en kommunalt etableret og formidlet dagpleje, hvor dagplejeren er ansat og lønnet af kommunen.
 *Stk. 3*.  Ved privat dagpleje forstås en dagpleje, som etableres og drives privat mod betaling. Privat dagpleje følger samme regler som kommunal dagpleje.

 *Godkendelse af dagplejere og dagplejehjem*

 **§ 25.**Modtagelse af børn i dagpleje eller dagplejehjem kan kun ske, når kommunalbestyrelsen efter ansøgning herom har udstedt skriftlig godkendelse af dagplejere og dagplejehjem.
 *Stk. 2*.  Godkendelse, jf. stk. 1, forudsætter, at dagplejeren er fysisk og psykisk habil og har kompetence til at tilbyde pædagogisk stimulerende aktiviteter. Dagplejeren og samtlige medlemmer af pågældendes eventuelle husstand skal fremlægge en ikke over 3 måneder gammel helbredserklæring.
 *Stk. 3.*  Der kan ikke ske godkendelse af et dagplejehjem

1) hvis det af straffeattesten fremgår for dagplejeren eller medlemmer af dennes husstand, at denne er dømt for forbrydelser indenfor de seneste 5 år.

2) hvis det af børneattesten fremgår for dagplejeren eller medlemmer af dennes husstand, at denne er dømt for forbrydelser indenfor de seneste 10 år.

3) eller der er smitsomme sygdomme i dagplejehjemmet.
 *Stk. 4.*  Foregår dagplejen på et offentligt samlingssted gælder bestemmelserne i stk. 2, 2. pkt. og stk. 3 kun dagplejeren.
 *Stk. 5*.  Forinden et privat hjem eller offentligt samlingssted kan godkendes til at modtage børn i dagpleje, skal kommunalbestyrelsen foretage en bedømmelse af de fysiske forhold.
 *Stk. 6*.  Skønner kommunalbestyrelsen, at forudsætningerne for godkendelse af dagplejere og dagplejehjem ikke længere er til stede, skal godkendelsen ophæves uden unødigt ophold.

 *Formidling af dagpleje*

 **§ 26.**Kommunalbestyrelsen kan give en ansøger herom tilladelse til dagpleje for i alt 4 børn i førskolealderen. Antallet af egne børn under 6 år samt dagplejebørn må ikke overstige 5 i samme dagplejehjem.
 *Stk. 2*.  En dagplejer kan have overbelægning eller vikariere for en anden dagplejer inden for en afgrænset periode i henhold til den relevante overenskomst.

 *Forældrebestyrelse for kommunale dagplejere*

 **§ 27.**Ved hver dagpleje skal dagplejeren mindst 3 gange årligt indkalde forældrebestyrelsen. En forældrebestyrelse består af samtlige faktiske forsørgere og dagplejeren. Er der flere dagplejere i samme by eller bygd, kan der nedsættes en fælles forældrebestyrelse for alle dagplejere.
 *Stk. 2*.  Forældrebestyrelsen har til opgave at
1) foreslå og arrangere aktiviteter eller tiltag i dagplejen i henhold til målrettet arbejde i forhold til børnene såvel som forældremyndighedsindehaverne eller de faktiske forsørgere, og
2)  træffe beslutning om forhold med konkret betydning for børnenes dagligdag i dagplejen.
 *Stk. 3.* Forældrebestyrelsen skal udarbejde et referat af hvert møde, som efter mødet indgives til kommunalbestyrelsen eller den selvejende institutions bestyrelse.

**Kapitel 5***Særlige aktivitetstilbud*

 **§ 28.**Kommunalbestyrelsen skal tilbyde aktivitetstilbud til børn i førskolealderen, som ikke er i daginstitution eller dagpleje. Der må ikke kræves betaling for deltagelse i disse aktivitetstilbud.
 *Stk. 2.*  Aktivitetstilbud er deltidstilbud for børn i førskolealderen under ledsagelse af en voksen med målrettede aktiviteter på et eller flere af barnets udviklingsområder, som er alderssvarende.
 *Stk. 3.*  Kommunalbestyrelsen er forpligtet til at udpege en koordinator for oprettelse og igangsættelse af aktivitetstilbud. Koordinatoren skal samarbejde med lokale foreninger, ressourcepersoner og andre relevante fagpersoner.

**Kapitel 6***Fælles bestemmelser*

*Screening og tidlig indsats*

 **§ 29.** Kommunalbestyrelsen skal foretage en obligatorisk screening af barnets helbred og udvikling, når barnet fylder 3 år. Screeningen foretages med værktøjer, der udvikles af Naalakkersuisut.

 **§ 30.** Kommunalbestyrelsen skal foretage en obligatorisk screening af barnets skoleparathed, når barnet fylder 5 år. Screeningen foretages på grundlag af indikatorer, monitorerings- og evalueringsredskaber, der udvikles af Naalakkersuisut.

 **§ 31.**Dagtilbuddet skal i samarbejde med barnets med forældremyndighedsindehavere og faktiske forsørgere som led i en tidlig indsats foretage en obligatorisk trivselsvurdering.

*Pædagogisk-psykologisk rådgivning*

 **§ 32.** Kommunalbestyrelsen yder pædagogisk-psykologisk rådgivning til dagtilbud, forældremyndighedsindehavere og faktiske forsørgere med henblik på at sikre barnets bedste.

 **§ 33.**  Naalakkersuisut sørger for pædagogisk-psykologisk forskning inden for førskoleområdet.

*Udvikling og forsøgsordninger*

 **§ 34.**  Naalakkersuisut udvikler nye former for dagtilbud til børn, herunder alternative dagtilbud til børn tilpasset bygdeforhold.
 *Stk. 2.* Naalakkersuisut udvikler retningslinjer for dagtilbuddenes pædagogiske arbejde.

 **§ 35.** Naalakkersuisut kan efter indstilling fra en kommunalbestyrelse godkende kommunale forsøgsordninger om dagtilbud til børn i førskolealderen.
 *Stk. 2*.  En kommunal forsøgsordning må højst gælde tre år.
 *Stk. 3*.  I forbindelse med en kommunal forsøgsordning, jf. stk. 1, skal der hvert år udarbejdes en redegørelse, som skal afleveres til Naalakkersuisut.

 **§ 36**.  Naalakkersuisut kan i samarbejde med kommunalbestyrelsen etablere forsøgsordninger på systemer og værktøjer med henblik på at opkvalificere gældende pædagogisk og administrativ praksis.
 *Stk. 2.* En forsøgsordning må højst gælde tre år
 *Stk. 3.* Den samme forsøgsordning kan maksimalt forlænges med 2 år. I forbindelse med en kommunal forsøgsordning, jf. stk. 1, skal der hvert år udarbejdes en redegørelse, som skal afleveres til Naalakkersuisut.

*Statistik*

 **§ 37.** Kommunalbestyrelsen er forpligtet til at fremsende statistiske oplysninger og lignende, som Naalakkersuisut anmoder om.
 *Stk. 2.* Naalakkersuisut kan fastsætte regler om omfanget af de statistiske oplysninger og lignende, som skal indsendes, jf. stk. 1, og om hvordan de ajourføres og indsendes.

 **§ 38.** Kommunalbestyrelsen skal udarbejde en kommunal børne- og ungepolitik.
 *Stk. 2.* Kommunalbestyrelsen skal formidle en fast kontakt mellem bygders dagtilbud og byers dagtilbud til børn med henblik på pædagogisk inspiration.
 *Stk. 3.* Kommunalbestyrelsen har det overordnede ansvar for at udarbejde pædagogiske årsplaner for de enkelte dagtilbud og evaluering heraf.
 *Stk. 4.* Kommunalbestyrelsen skal oprette og ajourføre en digitaliseret eller fysisk børnemappe for hvert barn med henblik på at følge barnet og skabe grundlag for en hurtig indsats i forhold til eventuelle behov for særlige initiativer vedrørende eksempelvis barnets læring, udvikling eller sociale problemer. Børnemappen skal efterfølgende overføres til elevens skole i forbindelse med skolegangens påbegyndelse og destrueres fra dagtilbuddet.

*Tilsyn*

 **§ 39.**Naalakkersuisut fører overordnet tilsyn med pædagogisk udviklende dagtilbud til børn i førskolealderen.
 *Stk. 2.*Naalakkersuisut kan fastsætte regler for kommunalbestyrelsens almindelige og pædagogiske tilsyn med samtlige dagtilbud i kommunen.

 **§ 40.**Kommunalbestyrelsen fører almindeligt og pædagogisk tilsyn med samtlige dagtilbud til børn i samarbejde med relevante myndigheder. Tilsynet med kommunale dagplejere skal foretages mindst 3 gange om året, hvoraf mindst 1 årligt besøg skal finde sted uanmeldt.

*Finansiering*

 **§ 41.**Udgifter til daginstitutioner, dagpleje og særlige aktivitetstilbud i henhold til denne inatsisartutlov afholdes af kommunerne. Naalakkersuisut afholder dog udgifterne jf. §§ 29, stk. 1 og 39, stk. 1.
 *Stk. 2.*  Grønlands Selvstyre kan yde tilskud til etablering af daginstitutioner.

 **§ 42.**Kommunalbestyrelsen kan opkræve betaling for børns ophold i kommunale dagtilbud til børn i førskolealderen. Betalingen fastsættes på grundlag af kommunens udgifter til det kommunale dagtilbud til børn i førskolealderen og de økonomiske forhold hos den eller de betalingspligtige.
 *Stk. 2.*Betalingspligt for benyttelse af kommunale dagtilbud til børn i førskolealderen påhviler den eller de, der varetager barnets faktiske forsørgelse.

 *Stk. 3.*Naalakkersuisut fastsætter regler om betaling for børns ophold i kommunale dagtilbud til børn i førskolealderen, jf. stk. 1 og 2, herunder om indtægtsregulering, udmeldelse af et barn i tilfælde af restance med betalingen og om opsigelse og udmeldelse af kommunale dagtilbud til børn.

 *Klageadgang*

 **§ 43.**Kommunalbestyrelsens afgørelser i henhold til denne lov kan påklages til Det Sociale Ankenævn efter bestemmelserne i landstingsforordning om socialvæsenets styrelse og organisation.

*Ikrafttrædelse*

 **§ 44.**Denne inatsisartutlov træder i kraft den 1. januar 2024.
 *Stk. 2.* Samtidig ophæves Inatsisartutlov nr. 16 af 3. december 2012 om pædagogisk udviklende tilbud til børn i førskolealderen
 *Stk. 3*.  Bestemmelser udstedt eller opretholdt i medfør af den i stk. 2, nævnte Inatsisartutlov nr. 16 af 3. december 2012 om pædagogisk udviklende tilbud til børn i førskolealderen forbliver i kraft, indtil de afløses eller ophæves ved regler fastsat med hjemmel i denne eller anden inatsisartutlov.

 *Grønlands Selvstyre, xx.xx 2023.*